**לא בשמַים היא:**

כותרת התערוכה, *לא בשמים היא*, לקוחה מן הרגע הדרמטי בסיפור תנורו של עכנאי (תלמוד בבלי, בבא מציעא נט ע"א-ע"ב), ובו ראש הסנהדרין המכהן מכריע במחלוקת שבצידה האחד דעת רבי אליעזר בן הורקנוס, מחוזקת במעשי ניסים, וכנגדהדעת חכמים, שהיא דעת הרוב. ההלכה - לא בשמים היא, הוא פוסק. התורה כבר ניתנה; על האדם מוטל לקבוע מה האמת ולייצר משמעות.

תערוכה זו הורכבה מעבודות של אמנים ומעצבים שהשתמשו בסיפור תנורו של עכנאי כצוהר אל העולם התלמודי העשיר. על-ידי יצירת משמעות חזותית וחומרית מתוך סיפור שיש בו תנור בצורת נחש, מחלוקת מרה שבה החלטת הרוב גוברת על האמת הגלויה לעין, ונידוי של חכם גדול המביא להשלכות טראגיות - הגיבו האמנים במגוון דרכים. אחדים מהם התמקדו בסיפור ובדמויותיו, אחדים ראו את מרכיביו כאלגוריות, אחרים שילחו את חקירותיהם לכיוונים מרוחקים ואזוטריים יותר. הדרך אל ים התלמוד, הנראֶה מרתיע ואימתני, נפתחה תודות למהפיכה שעוררו תרגומים בני-זמננו של התלמוד, הכתוב במקור בארמית. האמנים, שלרבים מהם אין היכרות עם התלמוד, הביאו אל הסוגייה הזו את פתיחות מחשבתם ואת דימיונם היוצר, ובמישרין או בעקיפין זרעו רעיונות שצמחו והיו למוצגים שנוצרו בשביל תערוכה זו.

הבנת הרקע ההיסטורי של הסוגייה הכרחית כדי להבין מדוע החלטה בנאלית לכאורה בעניין תנור היא משמעותית כל-כך: בית המקדש השני זה-עתה נחרב. כיצד ישתמר העם היהודי הפזור בלי קורבנות במקדש ובלי נבואה? מאבק זה על ההישרדות והחיבור לשורשינו העתיקים מבצבץ מבין השורות של הרבה מן היצירה החקיקתית והפילוסופית לכל אורך ההיסטוריה היהודית, עד ימינו אנו.

כמה מן האמנים מציעים פרשנות - פורמלית, משבשת וספקולטיבית - על טיבו של מפעל ההמשכיות היהודית ועל אבות-הטיפוס שלו. אצל חלקם ניתן לזירה הגראפית של התלמוד, דף הגמרא, לתפקד כמקום ממשי, שדורות רבים מספור של עיניים ומוחות צלחו אותו, כַּר לחקר כמה מן הרעיונות האצורים בו. לפעמים זהו עימות חזיתי בין האנושיות הטבועה בציור לבין דף הגמרא; פעמים אחרות זהו שער אל הסיפור. כדי ללמוד הלכות ולחשוף את המשמעויות החבויות בתנ"ך, מצטיידים לומדי הגמרא בכללים ובשיטות פרשנות והרמנויטיקה. אחדים מן האמנים הושפעו מן המנגנונים השונים - הדקדוקיים, הסמנטיים או ההגיוניים - שמאחורי כללים אלה. בעבור אלה שהעקירה ממקומם התרבותי היא חלק מכונן בעבודתם, מושג המקום והגלות ממלאים תפקיד ביצירותיהם, המגלמות את ניידות האמנות והזהות.

סיפור תנורו של עכנאי הוא הגלעין ההלכתי שסביבו סובבת סוגיה גדולה יותר: השלכותיהם של מלים פוגעניות. התלמוד מספר שתפילתו של אדם פגוע כל-כך תמיד תישמע. לאופן שבו מתייחס אדם לחברו יש כוח -גדול הרבה יותר מקטנותנו -לברוא עולמות או להחריבם. דיון בנושא זה, הוא המוביל בסופו של דבר לסיפור תנורו של עכנאי ומלווה אותנו עד לקיצו הטראגי.

דמות נשית, נדירה בתלמוד, אשתו של החכם שנודה ביד חזקה, נכנסת להתרחשות הדרמטית: ביודעה כי תוצאתן תהיה נקמה במי שבייש את בעלה, היא מנסה למנוע מן התפילות שאומר בעלה בדמע לחצות את שערי השמים. הסחת דעת רגעית הקוטעת את השגחתה מביאה לתוצאה טראגית.

"ניצחוני בניי" אומר אלוהים בחיוך, לפי התלמוד, בזמן הפולמוס סביב סוגיית תנורו של עכנאי. רק בהסתלקותו מהיבטים של תפקוד העולם יכול אל-עליון לאפשר לאדם למצוא את מקומו בעולם כפוסק וכבורא. הכול *לא* נקבע בשמים. כמו חכמי התלמוד, גם האמנים והמעצבים רואים את העולם כמקום של פעולה, מחלוקת, ניסוח, ומכירים שוב ושוב בכוחן של היצירה והמעורבות כמיזם אנושי חיוני. תערוכה זו היא ניסיון לשבור מחסומים דיסציפלינריים ולפתוח את שערי הספרות היהודית בפני הדימיון היוצר וגילוייו החומריים.